ઓસ્કર એ બધા જ અધિકારીને ભરપેટ જમાડતો, અને હેમ અને કોગ્નેક પીરસીને તેમને નરમ પાડી દેતો હતો! જર્મન સત્તા હેઠળ હવે સારા ભોજન સમારંભો ખાસ થતા ન હતા! લેથ, ફરનેસ અને મેટલ પ્રેસ પર કામ કરતા કેદીઓના કહેવા પ્રમાણે, લશ્કરી ગણવેશ પેહેરેલા ઇન્સપેક્ટરોના મોંમાંથી સતત શરાબની વાસ આવતી રહેતી હતી. ફેક્ટરીના ફ્લોર પર પણ તેઓ લથડિયાં ખાતા રહેતા હતા! યુદ્ધ મંત્રાલયના છેલ્લા ઇસ્ન્પેક્શન વખતે શેખી મારી રહેલા એક અધિકારીની વાત તો બધા જ કેદીઓએ કરી છે. એ અધિકારી કહેતો રહેતો હતો, કે આ રીતે તેની સાથે મિત્રતા દાખવીને કે ભોજન અને શરાબ પીરસીને શિન્ડલર તેને લલચાવી નહીં શકે! એવું કહેવાય છે, કે ઉપરના માળે આવેલી ડોરમેટરીથી ફેક્ટરી ફ્લોર સુધી નીચે ઉતરવાના દાદર પરથી ઓસ્કરે તેને ધક્કો દઈને નીચે છેક વર્કશોપના ફ્લોર પર ફેંકી દીધો હતો, જેને કારણે તેનું માથું ફાટી ગયું હતું, અને તેના પગ પણ ભાંગી ગયા હતા! જો કે બ્રિનલિટ્ઝના માણસો આ બાબતે એવું ખાતરીપૂર્વક કહી શકતા નથી કે એસએસની એ વ્યક્તિ કોણ હતી? કોઈએ એવો દાવો પણ કર્યો છે કે એ એસએસનો અધિકારી રાસ હતો જે મોરાવિયાનો પોલિસવડો હતો. ઓસ્કરે પોતે પણ દસ્તાવેજોમાં આ બાબતે કોઈ જ દાવો નોંધાવ્યો ન હતો! આ બધી વાતો પરથી એક નિષ્કર્ષ એ નીકળે છે, કે લોકોના મનમાં ઓસ્કરનું એક એવા માણસ તરીકેનું ચિત્ર ઊભું થયું છે કે જે બધા જ પ્રકારની શક્યતાઓને નજરમાં રાખતો હોય! અને કુદરતી ન્યાયના સિદ્ધાંત હેઠળ પણ આપણે એ કબુલવું પડે કે આવી દંતકથાઓ ફેલાવવાનો કેદીઓને અધિકાર હતો! કેદીઓ ત્યાં ભારે જોખમો વચ્ચે જીવી રહ્યા હતા. ઓસ્કર વિશેની એ દંતકથાઓ જો ખોટી પડે, તો કેદીઓએ પોતે જ તેની આકરી કિંમત ચૂકવવી પડે તેમ હતું! બ્રિનલિટ્ઝ દરેક પ્રકારઅના ઇન્સ્પેક્શનોમાંથી સફળતાપૂર્વક પસાર થઈ જતું હતું તેનું કારણ ઓસ્કારના કુશળ કારીગરોએ લીધેલા કઠોર પગલાં હતાં! ઇલેક્ટ્રિશ્યનો ભઠ્ઠીઓના ગેજ સાથે છેડખાની કરી દેતા હતા, જેથી કાંટો ઉષ્ણતામાન બરાબર હોવાનું બતાવતો હોય તો પણ ભઠ્ઠીનું અંદરનું તાપમાન ખરેખર સેંકડો ડીગ્રી નીચું રહેતું હતું! “મેં મશીનોના ઉત્પાદકોને પત્ર લખ્યો છે.” ઓસ્કર યુદ્ધ મંત્રાલયને જવાબ આપી દેતો હતો. તે પોતે ખુબ જ નમ્રતાપૂર્વક, ફેક્ટરીના કોઈ ગૂંચવાઈ ગયેલા માલિકની ઉત્પાદકની ભૂમિકામાં આવી જતો હતો, જેનો નફો આ બધી બાબતોને કારણે ધોવાઈ જતો હોય! કારણો પૂછવામાં આવે તો એ ફેક્ટરીની જમીનને અને નબળી કક્ષાના જર્મન સુપરવાઇઝરો પર જવાબદાર ઢોળી દેતો હતો! “શરૂઆતની મુશ્કેલીઓ”નો ઉલ્લેખ એ ફરી-ફરીને કર્યે રાખતો હતો; અને એક વખત મુશ્કેલીઓ દૂર થઈ જાય પછી ભવિષ્યમાં ટનબંધ શસ્ત્રો આપવાનો વાયદો કર્યે રાખતો!